ITEL ลั่นรายได้ปี 61 กระฉูดเกือบเท่าตัว รับธุรกิจโครงข่ายโตต่อเนื่อง
ITEL ลั่นรายได้ปี 61 กระฉูดเกือบเท่าตัว รับธุรกิจโครงข่ายโตต่อเนื่อง พร้อมเดินหน้าร่วมประมูลงานใหม่ 1.8 หมื่นลบ. โดยตั้งเป้ามีส่วนแบ่งจากงานดังกล่าวไม่น้อยกว่า 15%
6 ก.พ. 2561

นายณัฐนัย อนันตรัมพร กรรมการผู้จัดการ บริษัท อินเตอร์ลิ้งค์ เทเลคอม จำกัด (มหาชน) หรือ ITEL เปิดเผยว่า บริษัทตั้งเป้ารายได้ในปี 2561 อยู่ที่ 1,400 ล้านบาท จากปีก่อนมีรายได้ 809 ล้านบาท เนื่องจากคาดว่าจะทยอยรับรู้รายได้จาก Data Service และ Data Center กว่า 750 ล้านบาท รวมถึงโครงการอื่นๆ อีกกว่า 650 ล้านบาท ซึ่งเป็นไปตามแผนการดำเนินงานที่วางแผนไว้ตั้งแต่ก่อนเข้าตลาด
โดยบริการเชื่อมต่อข้อมูลซึ่งเป็นบริการหลักของบริษัท คาดจะมีการเติบโตมาจากโครงข่ายที่ขยายตัวไปมากถึง 75 จังหวัด และลูกค้าที่ทยอยเข้ามาใช้บริการอันเนื่องมาจากประสิทธิภาพของโครงข่ายและความเชื่อมั่นในเสถียรภาพของการให้บริการ เช่นกลุ่มบริษัทหลักทรัพย์ อาทิ บล.เมย์แบงก์ กิมเอ็ง (ประเทศไทย), บล.ฟินันเซีย ไซรัส, กลุ่มให้บริการเงินกู้ เมืองไทย ลิสซิ่ง และ ศรีสวัสดิ์
ทั้งนี้ รวมถึงกลุ่มร้านสะดวกซื้อ อาทิ เซเว่น-อีเลฟเว่น กลุ่มโรงหนัง อาทิ Major และกลุ่มราชการอีกมากมาย โดยคาดว่าจะมีแนวโน้มการเติบโตในอนาคตเฉลี่ย 20 % ทุกปี อีกทั้งคาดการณ์ว่าอัตรากำไรขั้นต้นจะเพิ่มขึ้นแตะ 40 % ได้ภายใน 5 ปี
นอกจากนี้ยังเสริมทัพด้วยธุรกิจ Data Center ซึ่งมีถึง 2 แห่ง โดยในแห่งแรกสร้างแล้วเสร็จและให้บริการเต็มพื้นที่เรียบร้อยแล้ว และคาด Data Center แห่งที่ 2 ที่เริ่มเปิดให้บริการในช่วงไตรมาส 1/61 จะมียอดการเข้าใช้งานที่ 30% ภายในไตรมาสที่ 2/61 และหวังจะมีลูกค้าทยอยเข้ามาใช้บริการ 60% ในสิ้นปีนี้
อีกทั้งโครงการอินเทอร์เน็ตชายขอบ (USO NET) จะทยอยรับรู้รายได้การติดตั้งทั้งหมดภายในปีนี้ ซึ่งมีมูลค่าทั้งสิ้นกว่า 650 ล้านบาท โดยบริษัทตั้งเป้าที่จะเติบโตต่อเนื่อง คาดว่ารายได้จะมีการเติบโตไม่น้อยกว่า 20% คาดบริษัทจะมีข่าวดีจากธุรกิจหลักที่เติบโตอย่างแข็งแกร่งและมีแนวโน้มอัตรากำไรที่ดีขึ้นเป็นลำดับ และยังมีงานประมูลใหม่ที่มีแนวโน้มเข้าร่วมประมูลกว่า 1.8 หมื่นล้านบาท โดยบริษัทตั้งเป้าจะมีส่วนแบ่งในงานดังกล่าวไม่น้อยกว่า 15%